**Korpona története**

Korpona ([szlovákul](https://hu.wikipedia.org/wiki/Szlov%C3%A1k_nyelv) *Krupina,* [németül](https://hu.wikipedia.org/wiki/N%C3%A9met_nyelv) *Karpfen,* [latinul](https://hu.wikipedia.org/wiki/Latin_nyelv) *Carpona*, korábban *Corpona*) város [Szlovákiában](https://hu.wikipedia.org/wiki/Szlov%C3%A1kia). A [Besztercebányai kerület](https://hu.wikipedia.org/wiki/Beszterceb%C3%A1nyai_ker%C3%BClet) [Korponai járásának](https://hu.wikipedia.org/wiki/Korponai_j%C3%A1r%C3%A1s" \o "Korponai járás) székhelye.

[Zólyomtól](https://hu.wikipedia.org/wiki/Z%C3%B3lyom) 27 km-re délre, a Korpona-patak völgyében, erdős hegyek között fekszik.

Nevének eredete vitatott. Az egyik változat szerint a [népvándorlás kori](https://hu.wikipedia.org/wiki/N%C3%A9pv%C3%A1ndorl%C3%A1skor) [Kárpokról](https://hu.wikipedia.org/wiki/K%C3%A1rpok" \o "Kárpok) kapta a nevét. Mások szerint az itteni [szászok](https://hu.wikipedia.org/wiki/Sz%C3%A1szok) a környék tavainak halászatából éltek és pontyokkal kereskedtek. A ponty német *karpfen* nevéből lett a latin Carpona, majd a magyar Korpona.

A város területe ősidők óta lakott, határában a [lausitzi kultúra](https://hu.wikipedia.org/wiki/Lausitzi_kult%C3%BAra" \o "Lausitzi kultúra) hamvasztásos temetőjét és számos emlékét tárták fel. A 13. század első feléből éremlelet került elő a Pijavica dűlőben, a 20. század elején.

A falut a [Hontpázmány nemzetség](https://hu.wikipedia.org/wiki/Hontp%C3%A1zm%C3%A1ny_nemzets%C3%A9g" \o "Hontpázmány nemzetség) alapította a [11. században](https://hu.wikipedia.org/wiki/11._sz%C3%A1zad), majd [német](https://hu.wikipedia.org/wiki/N%C3%A9metek) hospesek jöttek, akik a harcokban szerzett érdemeik alapján már [I. Istvántól](https://hu.wikipedia.org/wiki/I._Istv%C3%A1n_magyar_kir%C3%A1ly) kiváltságokat nyertek. A [13. században](https://hu.wikipedia.org/wiki/13._sz%C3%A1zad) [II. Endre](https://hu.wikipedia.org/wiki/II._Andr%C3%A1s_magyar_kir%C3%A1ly) [Erdélyből](https://hu.wikipedia.org/wiki/Erd%C3%A9ly) [szász](https://hu.wikipedia.org/wiki/Sz%C3%A1szok) bányászokat telepített ide.

Nevét a fennmaradt írásos források [1238](https://hu.wikipedia.org/wiki/1238)-ban említik először "*Corpona*" néven, amikor a király megerősíti a korponai szászok és a [bozóki apátság](https://hu.wikipedia.org/wiki/Boz%C3%B3ki_ap%C3%A1ts%C3%A1g" \o "Bozóki apátság) közötti vámegyezséget. A [tatárjárás](https://hu.wikipedia.org/wiki/Tat%C3%A1rj%C3%A1r%C3%A1s) a települést teljesen elpusztította. A város [1244](https://hu.wikipedia.org/wiki/1244)-ben [IV. Bélától](https://hu.wikipedia.org/wiki/IV._B%C3%A9la_magyar_kir%C3%A1ly) kapott ismét kiváltságlevelet. Temploma már a [13. században](https://hu.wikipedia.org/wiki/13._sz%C3%A1zad) állt. [1393](https://hu.wikipedia.org/wiki/1393)-ban vásártartási jogot kapott. A [15. század](https://hu.wikipedia.org/wiki/15._sz%C3%A1zad) elején védőfalakkal vették körül, majd [Giskra](https://hu.wikipedia.org/wiki/Jiskra_J%C3%A1nos" \o "Jiskra János) katonáinak [1440](https://hu.wikipedia.org/wiki/1440)-es támadása után a templomot még külön erődítménnyel is körülvették. A huszita sereg majd 20 évig birtokolta a várat, amikor is, [Mátyás király](https://hu.wikipedia.org/wiki/I._M%C3%A1ty%C3%A1s_magyar_kir%C3%A1ly) kiverte őket a környékről. [1546](https://hu.wikipedia.org/wiki/1546)-ban a város feletti hegycsúcsra őrtornyot építettek, melyet a köznyelv *Tarisznyavár*ként emlegetett. [1564](https://hu.wikipedia.org/wiki/1564)-ben az alsó kapu elé külső erődöt emeltek, melyet [1905](https://hu.wikipedia.org/wiki/1905)-ben bontottak le. [1582](https://hu.wikipedia.org/wiki/1582" \o "1582)-ben a török sikertelenül ostromolta. Az állandó török veszély miatt a [17. század](https://hu.wikipedia.org/wiki/17._sz%C3%A1zad) végéig [Hont vármegye](https://hu.wikipedia.org/wiki/Hont_v%C3%A1rmegye) székhelye volt.

[1604](https://hu.wikipedia.org/wiki/1604)-ben [Bocskai](https://hu.wikipedia.org/wiki/Bocskai_Istv%C3%A1n) vezére, [Rhédey Ferenc](https://hu.wikipedia.org/wiki/Rh%C3%A9dey_Ferenc_(f%C5%91isp%C3%A1n)" \o "Rhédey Ferenc (főispán)) foglalta el. [1605](https://hu.wikipedia.org/wiki/1605) novemberében országgyűlés színhelye volt. [1605](https://hu.wikipedia.org/wiki/1605). [november 17-én](https://hu.wikipedia.org/wiki/November_17.) vonult [Bocskai](https://hu.wikipedia.org/wiki/Bocskai_Istv%C3%A1n" \o "Bocskai István) fejedelem Korponára huszonkét vármegye, valamint a felső-magyarországi szabad királyi városok s Erdély követeivel, e mellett közel 7000 főnyi lovas huszársereggel, továbbá megközelítően 10 000 főnyi hajdúval és megkezdődött a Korponai Országgyűlés. Az országgyűlés határozatai több, mint kétszáz évig, egészen 1848-ig terjedően meghatározták Magyarország közjogi alkotmányozását.

[1626](https://hu.wikipedia.org/wiki/1626). [július 25-én](https://hu.wikipedia.org/wiki/J%C3%BAlius_25.) kirabolta a várost a török. Majd [1647](https://hu.wikipedia.org/wiki/1647). [július 24-én](https://hu.wikipedia.org/wiki/J%C3%BAlius_24.) ismét török ostromot szenvedett. [1678](https://hu.wikipedia.org/wiki/1678)-ban két török ostromot vert vissza. [1682](https://hu.wikipedia.org/wiki/1682)-ben [Thököly](https://hu.wikipedia.org/wiki/Th%C3%B6k%C3%B6ly_Imre), [1703](https://hu.wikipedia.org/wiki/1703)-ban [Ocskay](https://hu.wikipedia.org/wiki/Ocskay_L%C3%A1szl%C3%B3_(kuruc_brigad%C3%A9ros)" \o "Ocskay László (kuruc brigadéros)) foglalta el. [1708](https://hu.wikipedia.org/wiki/1708). [október 23-án](https://hu.wikipedia.org/wiki/Okt%C3%B3ber_23.) [Andrássy György](https://hu.wikipedia.org/wiki/Andr%C3%A1ssy_Gy%C3%B6rgy_(kuruc_gener%C3%A1lis))visszavonuló kuruc serege gyújtotta fel a várost a császáriak előtt. A harcok megszűntével erődítései fokozatosan lepusztultak, kevés maradvány maradt fenn. [1715](https://hu.wikipedia.org/wiki/1715)-ben 3 malom és 164 ház állt a városban. [1724](https://hu.wikipedia.org/wiki/1724)-ben [Olasz Pál](https://hu.wikipedia.org/w/index.php?title=Olasz_P%C3%A1l&action=edit&redlink=1) püspök algimnáziumot alapított a városban, mely [1848](https://hu.wikipedia.org/wiki/1848)-ig működött. [1828](https://hu.wikipedia.org/wiki/1828)-ban 358 házában 3461 lakos élt.

Vályi András szerint "*Jeles dombos helyen épűlt Szentegyháza a’ Városnak, melly tornyokkal, és magas falakkal meg erőssíttetett vala, ’s Vár gyanánt szolgált. Épűletei e’ Városnak tsínosak, mellyek között emlékezetet kíván a’ Piaristáknak Szentegyházok, és Klastromjok, ’s oskolájok is, mellyben az ifjúságot minden szorgalommal nevelik. Lakosai e’ Városnak külömbféle mesterségeknek folytatása, földmivelés, szőlő, ’s gyümölts termesztés által táplállyák életeket. Vidékje igen kies, levegője egésséges, gyűmöltsei kedvesek, bora középszreű, földgyének némelly része kiváltképen jó, ’s mind búzát, mind gabonát, és egyéb veteményeket is haszonnal terem, fája, legelője, piatza van.*"

Fényes Elek geográfiai szótárában így ír a városról: "*Korpona, (Carpona, Karpfen, Krupina), Zólyom m. szabad kir. v. Egy a legrégiebb városok közül egész hazánkban, ugy hogy IV. Béla 1244-ben csak a régi s tatár pusztitás alkalmával elvesztett szabadság-leveleit erősitette meg. Később több királyok is megajándékozták különböző kiváltságokkal. Nevezetesen 1270-ben V. István, 1272-ben IV. László; majd I. Lajos, Zsigmond, Erzsébeth, V. László, Corvin Mátyás. 1437-ben már kőfallal meg volt erősitve. 1440-ben régi várának omladékain uj vár épült. A török időkben, Zolyom, Árva, Liptó, Thurócz, Trencsén, Bars, Hont, Nógrád több izben járultak a város kőfalainak jó karban tartására; minthogy Korpona ekkor védfala volt a bányavárosoknak, s menedékhelye számos gazdag nemes nemzetségeknek, mellyek közül: Duló, Szentiványi, Gerhárd, Bényei, Madách, Beniczky, Zsembery, Medveczky, Sindler, Péchy, Radványszky, Balassa, Szmrcsányi, Trajtler, Bory, Zmeskál, Podmaniczky, Veres, Balogh, különösen feljegyeztettek; s ez időben a városi tanács nagyobb része nemesekből állott. 1605-ben Bocskay congressust tartván, a bécsi békesség pontjai itt tétettek fel először. A mostani belső város négyszeget ábrázol, mellyhez 2 erős kapu vezet észak és délfelé. Piaczán lévő házai emeletesek, de régi épületek. Ékesitik a kath. paroch. templom, a kegyes osk. atyák és az evangelikusok szentegyházai, a kath. kis gymnasium, s a tanácsház. Fekvése szőlőhegyek, s gyümölcsös kertek közt igen gyönyörü, s mivel a zólyomi hegyláncz az északi szeleket fentartóztatja, éghajlata is jóval szelidebb, s melegebb, mint a megye többi vidékein. Szőlőhegye savanyu bort ád ugyan, de gyümölcsére nézve annyival hiresebb. Népsége 3533 lélek, u. m. 1613 róm. kath., 1920 evang. kik még a 15-ik században németek valának, de jelenleg egészen eltótosodtak. Ut. post. Selmecz.*"

A [trianoni békeszerződésig](https://hu.wikipedia.org/wiki/Trianoni_b%C3%A9keszerz%C5%91d%C3%A9s) Hont vármegye Korponai járásának székhelye volt.

[1925](https://hu.wikipedia.org/wiki/1925)-ben határában kőbánya nyílott. A szlovák nemzeti felkelés idején határában partizánok tevékenykedtek. A várost [1944](https://hu.wikipedia.org/wiki/1944). [október 18](https://hu.wikipedia.org/wiki/Okt%C3%B3ber_18.)-án szállták meg a német csapatok. [1944](https://hu.wikipedia.org/wiki/1944). [december 14](https://hu.wikipedia.org/wiki/December_14.)-én a szlovák [Hlinka-gárdisták](https://hu.wikipedia.org/wiki/Hlinka-g%C3%A1rda" \o "Hlinka-gárda) 13 zsidó származású személyt végeztek ki. Korponát [1945](https://hu.wikipedia.org/wiki/1945). [március 3](https://hu.wikipedia.org/wiki/M%C3%A1rcius_3.)-án foglalták el a 2.ukrán front csapatai.

Forrás

https://hu.wikipedia.org/wiki/Korpona